კემბრიის მთები
კემბრიის მთები, უელსის მასივი (ინგლ. Cambrian Mountains) — მთები დიდ ბრიტანეთში, უჭირავს უელსის ნახევარკუნძულის დიდი ნაწილი. სიგრძე დაახლოებით 150 კმ, სიმაღლე 752 მ-მდე (მთა პლაინლიმონი). აგებულია ძირითადად ფიქლებით, კირქვებითა და ქვიშაქვებით. განიერი და ღრმა ხეობებით დაყოფილია ცალკეულ ზეგნებად, რომლებზეც აღმართულია ჭიუხები. მდინარეთა ქსელი ხშირია. ბევრია პატარა ტბა. 400-600 მ-მდე ფართოფოთლოვანი ტყეა, უფრო მაღლა — მანანიანი და ტორფნარი. კემბრიის მთებში აღწერეს პირველად კამბრიული სისტემის ნალექები.